钦定古今图书集成/明伦汇编/氏族典/第449卷 > 沈一贯
## 钦定古今图书集成/明伦汇编/氏族典/第449卷 > 沈一贯

按《明外史沈一贯传》：“一贯，字肩吾，鄞人。隆庆二年进
士，选庶吉士，授检讨。万历二年，充日讲官、吏部左侍
郎，假归。二十二年，起南京礼部尚书。有旨推举阁臣，
吏部举一贯名以上，诏以尚书兼东阁大学士，入阁
预机务，进太子太保、户部尚书、武英殿大学士。自一
贯入内阁，朝政已大，非数年之间，矿税四出，为民害。”
其所诬劾逮击者，悉滞狱中。吏部疏请起用建言废
黜诸臣，并考选科道官。久抑不下，中外多以望阁臣。
一贯等数谏不省。及帝有善意，一贯骫骳不能持。后
系狱及言事者因他人言，稍释用一二，而矿税之害
遂终神宗世。始都御史温纯劾御史于永清及给事
中姚文蔚，语稍涉一贯，给事中锺兆斗为一贯论纯，
御史汤兆京复劾兆斗而直纯。纯十七疏求去，一贯
已揭留纯。至岁乙巳，大察京朝官，纯主其事，钱梦皋、
锺兆斗皆在黜中。一贯怒，言于帝，尽留给事、御史之
被察者，且许纯致仕去。于是一贯不为公论所与，弹
劾日众，因谢病不出。三十四年，给事中陈嘉训、御史
孙居相复连章劾其奸贪，一贯愤，益求去。帝为黜嘉
训，夺居相俸，允一贯归。一贯在位，累加少傅、吏部尚
书、建极殿大学士。家居十年卒，谥“文恭。”